A BIZOTTSÁG 635/2008/EK RENDELETE
(2008. július 3.)
a Lengyelország számára a 338/2008/EK tanácsi rendelet értelmében a Balti-tenger (25-32 alkörzet, közösségi vizek) tekintetében kiosztandó tőkehalkvótáknak a 2008 és 2011 közötti időszakra vonatkozó kiigazításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a közös halászati politika ellenőrző rendszerének létrehozataláról szóló, 1993. október 12-i 2847/93/EGK tanácsi rendeletre (1) és különösen annak 23. cikke (1) bekezdésére,
mivel:
(1)
A 2007-ben elvégzett nemzeti vizsgálatokat követően Lengyelország arról értesítette a Bizottságot, hogy az ország a Balti-tenger keleti részében (25-32 alkörzet, közösségi vizek) 8 000 tonnával túllépte a 2007. évre vonatkozó tőkehalkvótáját.
(2)
A 2847/93/EGK tanácsi rendelet 23. cikke (1) bekezdése értelmében a Bizottság levon az éves kvótából, ha megállapítást nyert, hogy valamely tagállam egy állomány tekintetében túllépte a rendelkezésére álló kvótát.
(3)
A Lengyelország számára a Balti-tenger (25-32 alkörzet, közösségi vizek) tekintetében kiosztandó tőkehalkvótáknak a 2008 és 2011 közötti időszakra vonatkozó kiigazításáról szóló, 2008. április 14-i 338/2008/EK tanácsi rendelet (2) 2. cikke négy éven keresztül végrehajtott csökkentést ír elő; a csökkentés 2008-ban a 2007-ben túlhalászott mennyiség 10 %-ával, 2009-ben, 2010-ben és 2011-ben pedig a 2007-ben túlhalászott mennyiség 30 %-ával egyezik meg.
(4)
Az e rendeletben előírt intézkedések összhangban vannak a Halászati és Akvakultúra-ágazati Bizottság véleményével,
ELFOGADTA EZT A RENDELETET:
1. cikk
A Lengyelország számára a Balti-tenger (25-32 alkörzet, közösségi vizek) tekintetében kiosztandó tőkehalkvótákat a 2008 és 2011 közötti időszakra az mellékletben meghatározottaknak megfelelően csökkenteni kell.
2. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2008. július 3-án.